P R E D K L A D A C I A   S P R Á V A

Ministerstvo spravodlivosti Slovenskej republiky na základe § 66 písm. a) až j) zákona č. 221/2006 Z. z. o výkone väzby v znení zákona č. 127/2008 Z. z. a v dôsledku legislatívno-právnych zmien, ku ktorým došlo prijatím zákona č. 127/2008 Z. z., ktorým sa mení a dopĺňa zákon č. 221/2006 Z. z. o výkone väzby,  predkladá do medzirezortného pripomienkového konania návrh novelizácie vyhlášky Ministerstva spravodlivosti Slovenskej republiky č. 437/2006 Z. z., ktorou sa vydáva Poriadok výkonu väzby.

Účelom navrhovanej právnej úpravy je upraviť postup pri aplikácii zmien v dôsledku prijatia zákona č. 127/2008 Z. z., ktorým sa mení a dopĺňa zákon č. 221/2006 Z. z. o výkone väzby, najmä pri zabezpečovaní práva obvineného na používanie vlastného odevu, prijatie balíka a  telefonovanie. Reaguje tiež na zmeny a modernizáciu informačného systému Zboru väzenskej a justičnej stráže, keď sa zjednodušuje postup pri evidencii a odovzdávaní informácií o výkone väzby. Odstraňujú sa viaceré nedostatky vyhlášky, ktoré boli prekážkou riadneho zabezpečovania výkonu väzby, napríklad absentujúci postup pri opätovnom, resp. dodatočnom zaradení obvineného do oddielu so zmierneným režimom alebo regulácia dostupnosti účasti obvineného na spoločných duchovných službách.

Návrh vyhlášky je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonom o výkone väzby, na vykonanie ktorého je navrhnutá, ďalšími zákonmi, a súčasne je v súlade s právom Európskych spoločenstiev a Európskej únie, ako aj so splnomocňovacím ustanovením zákona o výkone väzby, na vykonanie ktorého sa táto vyhláška vydáva. 

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.